Aanstelling van tweede Valke-hoof in KZN goedgekeurJohan Booysen Die sage van die geskorste hoof van die Valke in KwaZulu-Natal, Johan Booysen, het Donderdag ŉ wending geneem toe die nasionale kabinet aangekondig het dat hy die aanstelling van genl.maj. Isaiah Jabulani Zikhali in dieselfde pos goedgekeur het. Zikhali is vroeër vanjaar deur Mthando Berning Ntlemeza, die omstrede hoof van die nasionale direktoraat vir prioriteitsondersoeke (die Valke) in die pos aangestel, alhoewel Booysen nie afgedank of na ŉ ander pos geskuif is nie. Zikhali se aanstelling is nooit as ŉ waarnemende aanstelling beskryf nie, en die verklaring wat die kabinet Donderdag uitgereik het, beskryf ook nie die pos as ŉ waarnemende posisie nie. Booysen is nie afgedank nie, maar is geskors na bewerings van korrupsie en rampokkery en dat hy ŉ groep bedryf het, bestaande uit lede van die Cato Manor- eenheid vir ernstige en gewelddadige misdaad, wat glo mense, veral taxi-base, doodgemaak het om finansiële belonings, medaljes en bevorderings te kry. Die aanklagte, wat deur die voormalige nasionale direkteur van openbare vervolging, adv. Nomgcoba Jiba aanhangig gemaak is, is egter reeds in Februarie 2014 in die Durbanse hooggeregshof deur regter Trevor Gorven uit die hof gegooi. Ntlemeza het daarna, ŉ paar dae nadat hy as die nasionale hoof van die Valke aangestel is, Booysen geskors. Ntlemeza beweer Booysen en die mans, wat ŉ polisiebeampte se sluipmoord moes ondersoek, het ŉ geldelike beloning ontvang dat hulle ses onskuldige mans doodgeskiet het. Dit is óók uit die Durbanse hooggeregshof gegooi, en regter Anton van Zyl het gesê daar is nie ŉ greintjie bewys dat dit die waarheid is nie, en het Ntlemeza se gedrag veroordeel. Shaun Abrahams, huidige hoof van die nasionale vervolgingsgesag, het in Februarie vanjaar dieselfde aanklagte ingestel wat regter Gorven uitgegooi het. Pogings om met Musa Zondi, woordvoerder vir polisieminister Nathi Nhleko kontak te maak, was nie suksesvol nie. Brig. Hangwani Mulaudzi, woordvoerder van die Valke, het op die vraag, of die Valke nou twee persone in dieselfde pos aangestel het, gesê Booysen is nooit in die pos aangestel nie. “Hy was die waarnemende hoof van die Valke, Daar was nooit so ŉ struktuur nie. Hy is nooit aangestel nie.” Booysen bevraagteken egter Mulaudzi se uitlatings. “Die pos is geadverteer as die hoof van die Valke in KwaZulu-Natal. Ek het aansoek gedoen vir die pos. Ek was op ŉ kortlys en is daarna aangestel,” het Booysen gesê. Lees alle vorige berigte oor Johan Booysen op Maroela Media.